እነ አቶ ገብረ ዋህድ ወልደ ጊዮርጊስ ፍርድ ቤት የሰጠባቸውን ብይን ተቃወሙ
የፌዴራል ከፍተኛ ፍርድ ቤት ሐምሌ 26 ቀን 2008 ዓ.ም. በመዝገብ ቁጥር 141352 ከባድ የሙስና ክስ የተመሠረተባቸውን እነ አቶ መላኩ ፈንታን እንዲከላከሉ ብይን የሰጠ ቢሆንም፣ አቶ ገብረ ዋህድን ጨምሮ አራት ተከሳሾች ብይኑን ተቃውመው አቤቱታ አቀረቡ፡፡የተሰጠው ብይን ሕጉንና ሰበር ሰሚ ችሎት የሰጠውን አስገዳጅ ውሳኔ የጣሰ መሆኑን በመግለጽ ጥቅምት 21 ቀን 2009 ዓ.ም. በብይኑ ላይ ያላቸውን ቅሬታ ለፍርድ ቤቱ ያቀረቡት፣ አቶ ገብረ ዋህድ ወልደ ጊዮርጊስ፣ አቶ ከተማ ከበደ፣ አቶ ገብረ ሥላሴ ገብረ ማርያም፣ ኬኬ ኃላፊነቱ የተወሰነ የግል ማኅበርና ኮሜት ኃላፊነቱ የተወሰነ የግል ማኅበር ናቸው፡፡አቶ ገብረ ዋህድ ጠበቃ እንደሌላቸውና በራሳቸው እንደሚከራከሩ ተናግረው፣ ብይኑ ሚዛናዊ እንዳልሆነ አስረድተዋል፡፡ ከሳሻቸው የፌዴራል የሥነ ምግባርና ፀረ ሙስና ኮሚሽን ዓቃቤ ሕግ (አሁን ፌዴራል ጠቅላይ ዓቃቤ ሕግ)፣ በእሳቸው ላይ ላቀረባቸው የሰነድና የሰው ማስረጃዎች በመስቀለኛ ጥያቄ መልስ የሰጡ ቢሆንም፣ ፍርድ ቤቱ በብይኑ እንዳላካተተላቸው ገልጸዋል፡፡ ብይኑ በዓቃቤ ሕግ ወይም በሌላ አካል ተሠርቷል እንጂ ፍርድ ቤቱ አልሠራውም በሚያስብል ደረጃ፣ ባልተከሰሱበት ክስም እንዲከላከሉ ብይን መሰጠቱን አስረድተዋል፡፡የተሰጠውን ብይን በማገናዘብ ትክክለኛነቱን አረጋግጠው በቀጣይ የመከላከያ ምስክሮቻቸውን ለማዘጋጀትና ለማቅረብ ይረዳ ዘንድ የዓቃቤ ሕግ ምስክሮች የሰጡትን የምስክርነት ቃል፣ እነሱ ያቀረቡትን መስቀልኛ ጥያቄና ፍርድ ቤቱ ለዓቃቤ ሕግ ምስክሮች ያቀረበውን የማጣሪያ ጥያቄን የያዘው የተቀረፀ ድምፅ (ኦዲዮ) እንዲሰጣቸው ጥያቄ አቅርበዋል፡፡ ነገር ግን ፍርድ ቤቱ በመሀል በመቅረፀ ድምፅ የተቀረፀው የምስክሮች ቃል እንደማይሰጥ አስታውቋል፡፡የአቶ ከተማ ከበደና የድርጅታቸው ኬኬ ኃላፊነቱ የተወሰነ የግል ማኅበር ጠበቆች፣ እንዲሁም የአቶ ገብረ ሥላሴና የድርጅታቸው ኮሜት ኃላፊነቱ የተወሰነ የግል ማኅበር ጠበቃ በተከታታይ እንደተናገሩት፣ በወንጀል ጉዳይ ላይ ከመዝገብ ጋር የተያያዙ ወይም የመዝገቡ አካል የሆኑ ማናቸውም ማስረጃዎችን ተከሳሾች የማግኘት መብት አላቸው፡፡ ማስረጃዎችን የማግኘት መብታቸው በፍርድ ቤት ትዕዛዝ ሊገፈፍ አይችልም ብለዋል፡፡ፍርድ ቤቱ ሐምሌ 26 ቀን 2008 ዓ.ም. የሰጠው ብይን ዓቃቤ ሕግ አቅርቦ ካሰማቸው ምስክሮች ቃል ጋር ግንኙነት ስለሌለው፣ ሲዲው ተሰጥቷቸው ብይኑንና የምስክሮቹን ቃል በማመሳከር ትክክለኛነቱን ማረጋገጥ እንዳለባቸው የተከሳሾቹ ጠበቆች ተናግረዋል፡፡ ይኼንንም የሚያደርጉት በብይኑ ላይ እምነት ስለሌላቸው መሆኑን አክለዋል፡፡   የፌዴራል ጠቅላይ ፍርድ ቤት ሰበር ሰሚ ችሎት በመዝገብ ቁጥር 89676 እና በመዝገብ ቁጥር 35697 በሰጠው አስገዳጅ ውሳኔ፣ የዓቃቤ ሕግ ምስክሮችና ማስረጃዎች ከነሙሉ ይዘትና አካላቸው መመርመር እንዳለባቸው መደንገጉን አስታውሰው፣ የተሰጠባቸው ብይን ግን ይኼንን የተላለፈ መሆኑን አስረድተዋል፡፡ፍርድ ቤቱ በአስገዳጅ ውሳኔውም ሆነ በሕጉ መሠረት የዓቃቤ ሕግ ምስክሮች የምስክርነትን ቃል ሙሉ በሙሉ መመዘን ሲገባው፣ ደንበኞቻቸውን ሊጐዱ የሚችሉ ፍሬ ነገሮች እየተለቀሙና እየተገጣጠሙ ብይኑ የተሠራ መሆኑን ገልጸዋል፡፡ዓቃቤ ሕግ የሚያውቁትን በምስክርነት እንዲያስረዱለት ያቀረባቸውን ምስክሮች ፍርድ ቤቱ እንደ ኤክስፐርት (ባለሙያ) አድርጐ በመመዝገብ፣ የምስክሮቹን ቃል እንደ ልዩ ክብደትና እውነት መውሰዱ፣ ደንበኞቻቸው ተቃራኒ የመከላከያ ምስክር ለማቅረብ እንዳይችሉና መብታቸውን ያጣበበ መሆኑን አስረድተዋል፡፡ ዓቃቤ ሕግ ኤክስፐርት መሆናቸውን ገልጾ ያላቀረባቸውን ምስክሮች ፍርድ ቤቱ ኤክስፐርት አድርጎ መመዝገብ እንደሌለበት ደጋግመው ተናግረዋል፡፡ አንዳንድ የዓቃቤ ሕግ ምስክሮች ቀጥተኛ ምስክሮች ሳይሆኑ ከሰው የሰሙትን በደንበኞቻቸው ላይ የመሰከሩ ቢሆንም፣ ፍርድ ቤቱ በብይኑ ላይ ቀጥተኛ ምስክር አድርጐ መመዝገቡ ትክክል አለመሆኑንም አክለዋል፡፡በመስቀልኛ ጥያቄ የዓቃቤ ሕግ ምስክሮችን ቃል መቶ በመቶ አፍርሰናል (አስተባብለናል) የሚል እምነት ቢኖራቸውም፣ በብይኑ ላይ አንድም ቦታ አለመካተቱ እንዳሳዘናቸው የተከሳሾቹ ጠበቆች ለፍርድ ቤቱ ገልጸዋል፡፡ ባደጉት አገሮች አንድ ብይን ተነቦ እንዳለቀ ብይኑ ወዲያውኑ ለተከሳሹ እንደሚሰጥ በቦታው ተገኝተው ማረጋገጣቸውን የአቶ ገብረ ሥላሴና የኮሜት ጠበቃ ተናግረው፣ የዓቃቤ ሕግ ምስክሮችን ቃል የያዘው ሲዲ ሊሰጣቸው እንደሚገባና መብትም መሆኑን ተናግረዋል፡፡ እንኳን በመስቀልኛ የጠየቁትና አስተባብለናል ብለው የሚገምቱት ቃል ቀርቶ፣ ፍርድ ቤቱ ለማጣሪያ ያቀረባቸው ጥያቄዎችና ምላሾች አለመካተታቸውንም ጠበቆቹ አክለዋል፡፡ወደፊት ለመከላከያነት የሚያቀርቡትን ማስረጃ በተገቢውና በትክክለኛ ሁኔታ ለማቅረብ፣ የዓቃቤ ሕግ ምስክሮችን ቃል የያዘው ሲዲ ተሰጥቷቸውና ከብይኑ ጋር አመሳክረው መሆኑን የተናገሩት ጠበቆቹ፣ ይኼ ካልሆነ ግን መከላከል ስለማይችሉ ፍርድ ቤቱ የመሰለውን ውሳኔ ሊሰጥ እንደሚችል ተናግረዋል፡፡በዕለቱ ጥቅምት 21 ቀን 2009 ዓ.ም. ተከሳሾቹ የነበራቸው ቀጠሮ በቀረበባቸው ክስ ላይ ብይን ለመስጠት ቢሆንም፣ አቶ ገብረ ሥላሴ በሕመም ምክንያት ባለመቅረባቸውና ተከሳሽ ባልተሟላበት ብይን ማንበብ ስለማይቻል ተብሎ ለጥቅምት 30 ቀን 2009 ዓ.ም. ቀጠሮ ተሰጥቷል፡፡የመዝገብ ቁጥር 141352 ሐምሌ 26 ቀን 2008 ዓ.ም. ብይን ከተሰጠ ጀምሮ ከሁለት ወራት በላይ በችሎት ጸሐፊዎች፣ በሬጅስትራርና በምክትል ፕሬዚዳንቱ ቢሮ ሲመላለሱ መክረማቸውን ያስታወሱት ጠበቆቹ፣ የመዝገብ ቁጥር 141356 ብይን በአጭር ቀን እንዲሰጣቸው ከወዲሁ አሳስበዋል፡፡ፍርድ ቤቱ ቀደም ብሎ በተሰጠው ብይን ላይ የቀረበውን የድምፅ ሲዲ ይሰጠን ጥያቄ እንደሚቀበለው የገለጸ ቢሆንም፣ ቆይቶ ‹‹ተነጋግረንበት ብይን እንሰጣለን፤›› ተብሏል፡፡ የመዝገብ ቁጥር 141356 ብይንን በሚመለከት፣ ያለፈው መዝገብ ስህተት እንደማይደገም በመግለጽ ብይኑ በሦስት ቀናት ውስጥ እንደሚሰጣቸው አስታውቋል፡፡ 